钦定古今图书集成/明伦汇编/官常典/第600卷 > 《贺陈提刑兼安抚启》王迈
## 钦定古今图书集成/明伦汇编/官常典/第600卷 > 《贺陈提刑兼安抚启》王迈

龙门高峻，屡容寒畯之攀；麟序荒凉，后受使华之察。
岂造物怜其困踬，使末路有此遭逢。敬饬墨卿，晋干
签帅。恭惟某官，清融冰柱，峻拔斗钧。石堂夫子之云
孙，学问有本；北山先生之嫡嗣，名节传家。方当杲日
未东之时，已有伊吴以北之志。披肝许国，掉舌筹边。
雪衣貂裘，慷慨办太原之檄；风声鹤唳，笑谈却淮甸
之兵。草木知其威名，戎羌问其年貌。属当鼪鼯之为
梗，群然鸿雁之离居，嗟懦俗之脂韦，仗元戎之斧钺。
毅然以身任朝廷责，誓不以贼为君父忧。卯受命，辰
即行，有崇文之勇。决申上奏，寅报可，从充国之便宜。
南丹严保障之雄，西帅习号令之素。如毉师之治废
疾，半剂而苏；如国手之救危棋，一著即活。凯奏纷纭
而载路，岿祠突兀以连云。上甚念功，就𢌿以绣衣之
命。时方谋帅，复假之牙纛之权。兵刑之脉络相通，台
府之风棱益壮。所以宽宵衣之顾虑，岂徒夸昼锦之
荧煌。如闻边头，交驰露布，知取胜而莫知持胜，易纳
降而未易处降。安保今日饥鹰之来归，不如向者猛
兽之反噬。金亡可待，鞑势方张。当趣公入觐之时，要
佐宋中兴之烈。济时方略，已优南渡之诸贤；盖世功
名，更了北方之大事。伏念某老之将至，锐者已磨。一
罹语阱以来，三阅岁筹之久。士不得志，宜追誓墓之
风；贫能驱人，至草问钧之赋。无力可营于热属，抗颜
甘就于冷官。若何免蜀雪之嘲，所恃有苏天之庇。腐
儒无用，宜束高阁以待太平。来事可为，“敬磨石崖而
颂大业。”